b'\n_START_ARTICLE_\nArgalif\xc3\xa5r\n_START_SECTION_\nBeskrivelse\n_START_PARAGRAPH_\nHannen hos argalif\xc3\xa5ret har en maksimal skulderh\xc3\xb8jde p\xc3\xa5 106 til 135 cm og en maksimal, total l\xc3\xa6ngde p\xc3\xa5 177 til 200 cm. V\xc3\xa6gten for hanner ligger maksimalt p\xc3\xa5 119-182 kg (undtagelsvis op til 216 kg). Hunner er betydeligt mindre. Argalien har en relativt kort hale med en l\xc3\xa6ngde p\xc3\xa5 10 til 17 cm. Hanner har to store spiralsnoede horn med spidser, der peger ud til siden. For hanner af den store underart O. a. polii og \xc3\xa6ldre end fem \xc3\xa5r var den samlede l\xc3\xa6ngde af de to horn 89-164 cm (m\xc3\xa5lt p\xc3\xa5 126 individer). Hunner har ogs\xc3\xa5 horn, men de er meget mindre og m\xc3\xa5ler normalt samlet under 50 cm._NEWLINE_Pelsens farve varierer. Om vinteren er grundfarven brun med m\xc3\xb8rkebrune, r\xc3\xb8dbrune eller beigefarvede nuancer. Om sommeren bliver pelsen mere r\xc3\xb8dlig. En sort stribe g\xc3\xa5r fra nakken ned til midt p\xc3\xa5 ryggen og er kun synlig sommer. Der kan forekomme en m\xc3\xb8rk stribe mellem den lyse bug og de m\xc3\xb8rkere sider. Bagenden og halen er hvid. Der kan hos nogle underarter v\xc3\xa6re hvide tegninger p\xc3\xa5 ryggen, halsen og snuden.\n_START_SECTION_\nUdbredelse\n_START_PARAGRAPH_\nUdbredelsesomr\xc3\xa5det omfatter flere af Centralasiens bjergk\xc3\xa6der og r\xc3\xa6kker fra Altaj og det sydlige Sibirien over Mongoliet, Tibet og Tian Shan-bjergene til Nepal og Pamir-omr\xc3\xa5det.'